KIRJALLINEN KYSYMYS E-2127/01 esittäjä(t): Cristiana Muscardini (UEN) komissiolle. Sinkin aiheuttamien vaarojen arvioiminen.



Virallinen lehti nro 093 E , 18/04/2002 s. 0057 - 0058



KIRJALLINEN KYSYMYS E-2127/01 esittäjä(t): Cristiana Muscardini (UEN) komissiolle (17. heinäkuuta 2001) Aihe: Sinkin aiheuttamien vaarojen arvioiminen Sinkin ihmisen terveydelle ja ympäristölle aiheuttamien vaarojen arvioiminen on asetuksen 793/93(1) mukaan pakollista. Asetuksessa 1488/94(2) säädetään sinkin aiheuttamien riskien arviointia koskevista periaatteista. Koska sinkki kuuluu toiseen ensisijaisten aineiden luetteloon, se on tällä hetkellä tutkimusten kohteena. Raportin laatiminen on annettu tehtäväksi tutkimuksia johtavalle hollantilaiselle tutkimuslaitokselle. Sinkitysteollisuus ja siihen liittyvät teollisuudenalat pelkäävät, että komissio aikoo viimeistellä loppuraportin liian hätäisesti, ja pitävät loppuraporttia puutteellisena, sillä ennakoidut vaikutuksettomat pitoisuudet (PNEC) ovat niiden mielestä virheellisiä. 1. Aikooko komissio saattaa työt Isprassa toimivan Euroopan kemian toimiston tekniset kokoukset mukaan lukien piakkoin päätökseen? 2. Onko komissio tietoinen siitä, että hollantilaisen tutkimuslaitoksen laatima teksti on useissa kohdin ristiriidassa niiden teknisten ohjeiden kanssa, joita komissio on ehdottanut noudatettavaksi? 3. Pitääkö komissio tärkeänä sitä, että ympäristövaikutusten arvioinnissa otetaan huomioon monimutkaiset tekijät, joista on edelleen liian vähän tieteellistä tietoa, minkä vuoksi töitä ei voida saattaa päätökseen tiukkojen määräaikojen kuluessa ottaen huomioon, että määräajat on asetettu täysin mielivaltaisesti viimeisimmässä teknisessä kokouksessa? 4. Katsooko komissio olevansa vastuussa siitä, että vaarojen arviointi saa puhtaasti tieteellisen sisällön, sillä siten voidaan varmistua siitä, ettei mitään olennaisia tietoja jätetä huomioimatta ja ettei arviota tehdä puutteellisten tietojen perusteella, mikä olisi kohtalokas virhe? 5. Katsooko komissio, että yllä mainittujen puutteiden korjaamiseksi vaarojen arviointia voitaisiin täydentää sopivan määräajan kuluessa (siirtämällä syyskuuksi 2001 sovittua määräaikaa myöhemmäksi), jotta arviointiin voitaisiin ottaa mukaan riippumattomien tutkijoiden ja tiedemiesten jokin aika sitten aloittama tutkimus? 6. Katsooko komissio, että hollantilaisen tutkimuslaitoksen saamat tulokset saattaisivat käydä yksiin riippumattomien tiedemiesten tekemän tutkimuksen tulosten kanssa, jos määräajat olisi asetettu järkevämmin? (1) EYVL L 84, 5.4.1993, s. 1. (2) EYVL L 161, 29.6.1994, s. 3. Philippe Busquinin komission puolesta antamayhteinen vastauskirjallisiin kysymyksiin E-2082/01, E-2127/01, E-2348/01 ja P-2681/01 (29. lokakuuta 2001) Ne kuusi sinkkiyhdistettä, joista on meneillään riskinarviointi olemassa olevien aineiden vaarojen arvioinnista ja valvonnasta 23 päivänä maaliskuuta 1993 annetun neuvoston asetuksen (ETY) N:o 793/93 nojalla, nimettiin ensisijaisiksi aineiksi riskinarvioinnin tekemistä varten 27. syyskuuta 1995. Esittelevänä jäsenvaltiona oli Alankomaat, jonka viranomaiset luovuttivat ensimmäisten riskinarviointiraporttien luonnokset yhteisön tekniselle kokoukselle joulukuussa 1999. Asiasta on viimeisten kymmenen vuoden aikana käyty perusteellisia keskusteluja esittelijänä toimivan hollantilaisen Rijksinstituut voor Volksgezondheid en Milieu -laitoksen (RIVM) ja sinkkiteollisuuden välillä, ja keskustelujen tuloksia on tarkasteltu raporteissa. Sinkkiyhdisteiden riskinarviointimenettelyä ei ole mitenkään nopeutettu verrattuna muihin olemassa olevien aineiden vaarojen arvioinnista ja valvonnasta annetussa neuvoston asetuksessa (ETY) 793/93 käsiteltyihin ensisijaisiin aineisiin, eikä keskusteluja ole milloinkaan suunniteltu lopetettavan ottamatta huomioon meneillään olevaa tutkimustyötä, joka saattaa vaikuttaa loppupäätelmiin. Syyskuussa 2001 pidetyssä teknisessä kokouksessa uusista raporttiluonnoksista käytyjen perusteellisten keskustelujen jälkeen jäsenvaltioiden asiantuntijat totesivat yksimielisesti, että tiedoissa, jotka koskevat maaperään kohdistuvia sinkkipäästöjä ja tämän maaperään päässeen sinkin biologista hyödynnettävyyttä, on aukkoja, jotka voivat vaikuttaa joihinkin sinkin riskejä koskeviin johtopäätöksiin. Tästä syystä kokous sopi asetuksen yhteydessä tavanomaisen menettelyn mukaisesti päätelmistä, joiden mukaan tarvittiin lisätietoja ja/tai -kokeita, sekä syyskuusta 2001 alkavasta 18 kuukauden määräajasta, jonka kuluessa tiedot on hankittava. Määräajan jälkeen esittelevä jäsenvaltio sisällyttää uudet tulokset lopulliseen riskinarviointiraporttiin. Tuloksista ja raportin loppuosasta keskustellaan ja sovitaan tämän jälkeen teknisessä kokouksessa.